Document ID: 32004D0545

KOMISIJAS LĒMUMS
(2004. gada 8. jūlijs)
par radiofrekvenču spektra saskaņošanu 79 GHz diapazonā automobiļu šaura diapazona radariekārtu izmantošanai Kopienā
(paziņots ar dokumenta numuru K(2004) 2591)
(Dokuments attiecas uz EEZ)
(2004/545/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 7. marta Lēmumu Nr. 676/2002/EK par normatīvo bāzi radiofrekvenču spektra politikai Eiropas Kopienā (Radiofrekvenču spektra lēmums) (1), un jo īpaši tā 4. panta 3. punktu,
tā kā:
(1)
Komisija savā 2003. gada 15. septembra paziņojumā Padomei un Eiropas Parlamentam ar nosaukumu “Informācijas un komunikācijas tehnoloģijas drošiem un automatizētiem transportlīdzekļiem” (2) paziņoja par savu nodomu uzlabot ceļu drošību Eiropā, kas zināms kā e-Drošības iniciatīva. Šādus pilnveidojumus jo īpaši var panākt, izmantojot jaunās informācijas un komunikācijas tehnoloģijas un automatizētas ceļu drošības sistēmas, kā, piemēram, automobiļu šaura diapazona radariekārtas (SRR). Padome 2003. gada 5. decembrī arī savos Secinājumos par ceļu drošību (3) aicināja uzlabot transportlīdzekļu drošību, sekmējot jaunās tehnoloģijas, kā, piemēram, elektronisko drošību.
(2)
Sakarā ar šaura diapazona radaru straujo un saskaņoto attīstību un izmantojumu Kopienā ir nepieciešams, lai nekavējoties un pastāvīgi būtu pieejamas saskaņotas radiofrekvenču joslas, tādējādi iedrošinot nozari veikt vajadzīgos ieguldījumus.
(3)
Lai veiktu šādu saskaņošanu, 2003. gada 5. augustā Komisija saskaņā ar Lēmuma 676/2002/EK 4. panta 2. punktu izdeva mandātu (4) Eiropas Pasta un telekomunikāciju administrāciju konferencei (CEPT) saskaņot radiofrekvenču spektru un sekmēt automobiļu šaura diapazona radaru (SRR) sistēmu koordinētu ieviešanu.
(4)
Minētā mandāta rezultātā CEPT, izmantojot savu Elektronisko komunikāciju komiteju (“EKK”), ir identificējusi 79 GHz diapazonu kā vispiemērotāko joslu šaura diapazona radara ilglaicīgai un pastāvīgai attīstībai un izmantošanai. EKK ir secinājusi, ka joslas izmantošanai jānotiek bez traucējumiem un bez aizsardzības, saskaņā ar Starptautiskās Elektrosakaru savienības noteikumiem par radiosakariem un ievērojot EKK 2004. gada 19. marta Lēmumā izklāstītās tehniskās specifikācijas.
(5)
Darba, kas veikts saskaņā ar CEPT piešķirto mandātu attiecībā uz ilglaicīgu un pastāvīgu joslu šaura diapazona radaram, rezultāti ir pieņemami un jāsāk piemērot Kopienā, lai nodrošinātu iekšējā tirgus izveidei un darbībai nepieciešamā radiofrekvenču spektra pieejamību un efektīvu izmantošanu. Tādēļ iespējami drīz un vēlākais līdz 2005. gada 1. janvārim ir jāatļauj izmantot šaura diapazona radaru 79 GHz joslā, lai veicinātu SRR iekārtu, kas darbojas minētajā joslā, attīstību, ražošanu un tirdzniecību.
(6)
Šaura diapazona radars ir jāizmanto, ņemot vērā lietotāja un jebkuras citas personas veselību un drošību, jo īpaši ievērojot Padomes 1999. gada 12. jūlija Ieteikumu 1999/519/EK par elektromagnētiskā lauka (no 0 Hz līdz 300 Hz) iedarbības uz plašu sabiedrību ierobežojumiem (5) un 3.1. panta a) apakšpunktu Eiropas Parlamenta un Padomes 1999. gada 9. marta Direktīvā 1999/5/EK par radioiekārtām un telekomunikāciju gala iekārtām un par to atbilstības savstarpējo atzīšanu (6).
(7)
Šajā lēmumā paredzētie pasākumi ir saskaņā ar Radiofrekvenču spektra komitejas atzinumu,
IR PIEŅĒMUSI ŠO LĒMUMU.
1. pants
Šā lēmuma mērķis ir saskaņot 79 GHz diapazona radiofrekvenču spektra joslas pieejamību un efektīvu izmantošanu automobiļu šaura diapazona radariekārtām.
2. pants
Šajā lēmumā piemēro šādas definīcijas:
a)
“79 GHz diapazona radiofrekvenču spektra josla” ir frekvenču josla robežās no 77 līdz 81 gigahercam;
b)
“autotransporta šaura diapazona radariekārtas” ir iekārtas, kas nodrošina ceļu transportlīdzekļa radara funkcijas sadursmes draudu mazināšanai un satiksmes drošībai;
c)
“bez traucējumiem un bez aizsardzības” nozīmē, ka nedrīkst radīt traucējumus citiem joslas lietotājiem un ka nedrīkst pieprasīt aizsardzību pret nevēlamiem traucējumiem, kas saņemti no citām sistēmām vai pakalpojumu sniedzējiem, kuri darbojas šajā joslā.
3. pants
Minēto 79 GHz diapazona radiofrekvenču spektra joslu izraugās un dara pieejamu automobiļu šaura diapazona radariekārtām iespējami drīz un ne vēlāk kā 2005. gada 1. janvārī bez traucējumiem un bez aizsardzības.
Maksimālais vidējais jaudas blīvums ir - 3 dBm/MHz ekvivalentās izotropiski izstarotās jaudas (EIRP), kas saistīta ar maksimālās slodzes robežu 55 dBm EIRP.
Maksimālais vidējais jaudas blīvums ārpus transportlīdzekļa, kas rodas viena šaura diapazona radara darbības rezultātā, nepārsniedz - 9 dBm/MHz EIRP.
4. pants
Šis lēmums ir adresēts dalībvalstīm.
Briselē, 2004. gada 8. jūlijā

Labels: 12
8